KOMISIJOS REGLAMENTAS (EB) Nr. 319/2008
2008 m. balandžio 7 d.
iš dalies keičiantis Reglamentą (EB) Nr. 795/2004, nustatantį išsamias bendrosios išmokos schemos, pateiktos Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles, ir Reglamentą (EB) Nr. 796/2004, nustatantį išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c, m ir n punktus,
kadangi:
(1)
Reglamento (EB) Nr. 1782/2003 44 straipsnio 3 dalyje numatyta, kad sklypais, atitinkančiais reikalavimus atitinkančius hektarus, ūkininkai turi būti naudojęsi ne trumpesnį kaip 10 mėnesių laikotarpį. 2008 m. vasario 14 d. Tarybos reglamentu (EB) Nr. 146/2008, iš dalies keičiančiu Reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams, ir Reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai, iš dalies pakeista Reglamento (EB) Nr. 1782/2003 44 straipsnio 3 dalis, kad valstybėms narėms būtų suteikta teisė nustatyti datą, kurią ūkininkas turėjo naudotis sklypais. Dėl šio pakeitimo Komisijos reglamento (EB) Nr. 795/2004 (2) 24 straipsnio 2 dalyje nustatytos išsamios nuostatos dėl reikalavimo, kad sklypais ūkininkai turi būti naudojęsi ne trumpesnį kaip 10 mėnesių laikotarpį, įgyvendinimo nebėra reikalingos. Todėl to reglamento 24 straipsnio 2 dalis turėtų būti išbraukta. Be to, to reglamento 26 straipsnio 2 dalis turi būti atitinkamai pakeista.
(2)
Reglamento (EB) Nr. 146/2008 1 straipsnio 1 ir 2 dalimis iš dalies pakeitus kompleksinio paramos susiejimo taisykles, turi būti pakeistas ir Komisijos reglamentas (EB) Nr. 796/2004 (3).
(3)
Buvo įvestos taisyklės, pagal kurias tam tikrais atvejais kompetentinga institucija privalo tikrinti, ar ūkininkas ėmėsi taisomųjų veiksmų. Siekiant, kad kontrolės sistema nesusilpnėtų, konkrečiai susijusi su patikrinimų vietoje imtimis, turėtų būti patikslinta, kad į tokius stebimus atvejus neturėtų būti atsižvelgiama, nustatant mažiausią kontrolinę imtį.
(4)
Be to, kai valstybė narė naudojasi galimybe pagal Reglamento (EB) Nr. 1782/2003 6 straipsnio 3 dalį arba 7 straipsnio 2 dalį netaikyti sumažinimo už nežymų reikalavimų nesilaikymą arba sumažinimų, kurie neviršija 100 EUR, turėtų būti nustatytos taisyklės atvejams, kai ūkininkai nesiima iš jų reikalaujamų taisomųjų veiksmų.
(5)
Reglamentus (EB) Nr. 795/2004 ir (EB) Nr. 796/2004 reikėtų atitinkamai iš dalies pakeisti.
(6)
Galimybė netaikyti jokio sumažinimo už nežymų reikalavimų nesilaikymą arba sumažinimų, kurie neviršija 100 EUR, taikoma nuo 2008 m. sausio 1 d. Taigi šiame reglamente numatyti pakeitimai turėtų būti susiję su pagalbos paraiškomis, susijusiomis su metais ar priemokų skyrimo laikotarpiais, kurie prasideda 2008 m. sausio 1 d. Todėl šis reglamentas turėtų būti taikomas nuo 2008 m. sausio 1 d. Tačiau naujos nuostatos dėl ūkininkų atsakomybės už reikalavimų nesilaikymą žemės perleidimo atveju taikomos nuo 2008 m. balandžio 1 d. Todėl atitinkamas Reglamento (EB) Nr. 796/2004 dalinis pakeitimas turėtų būti taikomas nuo minėtos datos.
(7)
2006 m. gruodžio 7 d. Komisijos reglamente (EB) Nr. 1975/2006, nustatančiame išsamias Tarybos reglamento (EB) Nr. 1698/2005 kontrolės procedūrų įgyvendinimo ir kompleksinio paramos susiejimo įgyvendinimo taisykles, susijusias su paramos kaimo plėtrai priemonėmis (4) yra nuoroda į Reglamento (EB) Nr. 796/2004 nuostatas, kurios turėtų būti išbrauktos šiuo reglamentu. Teisinio tikrumo dėlei tikslinga paaiškinti, kad taikant Reglamentą (EB) Nr. 1975/2006 minėta nuostata tebegalios, kol atitinkama teisine procedūra bus priimtas tolimesnis sprendimas.
(8)
Tiesioginių išmokų vadybos komitetas per komiteto pirmininko nustatytą terminą savo nuomonės nepateikė,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 795/2004 iš dalies keičiamas taip:
1)
24 straipsnio 2 dalis išbraukiama.
2)
26 straipsnio 2 dalies pirma pastraipa pakeičiama taip:
„Valstybė narė nustato 1 dalyje nurodytą regioną vėliausiai prieš mėnesį iki valstybės narės pagal Reglamento (EB) Nr. 1782/2003 44 straipsnio 3 dalį nustatytos dienos.“
2 straipsnis
Reglamentas (EB) Nr. 796/2004 iš dalies keičiamas taip:
1)
44 straipsnyje įterpiama ši 1a dalis:
„1a Nustatant mažiausią tikrintinų subjektų skaičių, nurodytą šio straipsnio 1 dalyje, į Reglamento (EB) Nr. 1782/2003 6 straipsnio 3 dalyje arba 7 straipsnio 2 dalies trečioje pastraipoje numatytus veiksmus neatsižvelgiama.“
2)
48 straipsnio 2 dalis pakeičiama taip:
„2. Ūkininkui apie nustatytą reikalavimų nesilaikymą pranešama per 3 mėnesius nuo patikrinimo vietoje dienos.
Jei ūkininkas nedelsiant nesiėmė taisomųjų veiksmų reikalavimų nesilaikymui pagal Reglamento (EB) Nr. 1782/2003 7 straipsnio 2 dalį atitaisyti, jis informuojamas, kad taisomųjų veiksmų pagal tas nuostatas būtina imtis per pirmoje pastraipoje nurodytą laikotarpį.
Jei valstybė narė nusprendžia pasinaudoti Reglamento (EB) Nr. 1782/2003 6 straipsnio 3 dalyje numatyta galimybe netaikyti sumažinimo arba išskaičiavimo, atitinkamas ūkininkas ne vėliau kaip per mėnesį nuo sprendimo netaikyti išmokos sumažinimo arba išskaičiavimo priėmimo informuojamas, kad būtina imtis taisomųjų veiksmų.“
3)
65 straipsnio 2 dalis išbraukiama pagal šio reglamento 3 straipsnį.
4)
66 straipsnis papildomas 2a ir 2b dalimis:
„2a Jei valstybė narė nusprendžia pasinaudoti Reglamento (EB) Nr. 1782/2003 6 straipsnio 3 dalyje numatyta galimybe netaikyti sumažinimo arba išskaičiavimo, o ūkininkas per nustatytą laikotarpį padėties neištaisė, išmokos sumažinimas arba išskaičiavimas taikomas.
Kompetentinga institucija nustato galutinį terminą, kuris negali būti vėlesnis kaip kitų metų po tokių neatitikimų nustatymo pabaiga.
2b Jei valstybė narė nusprendžia pasinaudoti galimybe laikyti, kad reikalavimų nesilaikymas pagal Reglamento (EB) Nr. 1782/2003 7 straipsnio 2 dalies antrą ir trečią pastraipą yra nežymus, o ūkininkas per nustatytą laikotarpį padėties neištaisė, išmokos sumažinimas taikomas.
Kompetentinga institucija nustato galutinį terminą, kuris negali būti vėlesnis kaip kitų metų po tokių neatitikimų nustatymo pabaiga.
Toks reikalavimų nesilaikymas nelaikomas nežymiu ir taikomas bent 1 % dydžio pirmoje pastraipoje nurodytas sumažinimas.
Be to, reikalavimų nesilaikymas, kuris laikomas nežymiu ir kurį ūkininkas per pirmoje pastraipoje nurodytą laikotarpį atitaisė, nelaikomas reikalavimų nesilaikymu pagal 4 dalį.“
5)
74 straipsnio 7 dalis išbraukiama.
3 straipsnis
Kaip numatyta šio reglamento 2 straipsnio 3 punkte, Reglamento (EB) Nr. 796/2004 65 straipsnio 2 dalis lieka galioti Reglamento (EB) Nr. 1975/2006 22 straipsnio 1 dalies taikymo tikslais.
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas taikomas pagalbos paraiškoms, susijusioms su metais arba priemokų skyrimo laikotarpiais, prasidedančiais 2008 m. sausio 1 d.
Tačiau 2 straipsnio 3 punktas įsigalioja 2008 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. balandžio 7 d.